Folketing
2003-01-08

Men nu er der altså en mulighed for en udvidelse med ti lande og folkeafstemningerne, som jeg lige nævnte, vil vise, om befolkningerne i de ti lande bakker op om udvidelsesspørgsmålet. Der har været fokuseret meget i det her halvår og specielt de seneste måneder på udvidelsen i et europæisk perspektiv. Vi synes fra Dansk Folkepartis side, at tiden nu er kommet til, at udvidelsen i højere grad ses fra vores side, fra Folketingets side i en dansk sammenhæng. Vi ser nogle klare problemer, som må løses, for at udvidelsen også for den enkelte dansker kan blive en succes, herunder specielt spørgsmålet om arbejdskraftens fri bevægelighed, hvor det jo er, som det nu er blevet bestemt, 1. maj 2004, der er omdrejningspunktet. Regeringen har fastholdt den tidligere regerings beslutning om, at arbejdskraftens fri bevægelighed kommer til at gælde for de nye EU-lande fra dag 1 - i modsætning til, hvad der jo kommer til at gælde for Tyskland og Østrig.